KOMMISSIONENS FORORDNING (EF) Nr. 1144/97 af 24. juni 1997 om indførelse af registrering af importen af mikrobølgeovne med oprindelse i Republikken Korea

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), som ændret ved forordning (EF) nr. 2331/96 (2), særlig artikel 12 og 14,

efter høring af Det Rådgivende Udvalg, og

ud fra følgende betragtninger:

A. TIDLIGERE PROCEDURE

(1) Kommissionen modtog i december 1996 en anmodning i henhold til artikel 12 i forordning (EF) nr. 384/96 om at undersøge, om den antidumpingtold, der indførtes ved Rådets forordning (EF) nr. 5/96 (3) på importen af mikrobølgeovne med oprindelse i Republikken Korea, har haft virkninger for videresalgspriserne eller de efterfølgende salgspriser i Fællesskabet.

(2) Anmodningen blev indgivet på vegne af fællesskabsproducenter, hvis samlede produktion af mikrobølgeovne udgør størstedelen af den samlede produktion i Fællesskabet af den pågældende vare som omhandlet i artikel 5, stk. 4, i forordning (EF) nr. 384/96 (i det følgende benævnt »grundforordningen«).

(3) Efter at have fastslået, at anmodningen var indgivet på vegne af erhvervsgrenen i Fællesskabet, og at der forelå tilstrækkelige oplysninger til at berettige indledningen af en fornyet undersøgelse, offentliggjorde Kommissionen efter høring af Det Rådgivende Udvalg en meddelelse i De Europæiske Fællesskabers Tidende (4) om indledning af en fornyet undersøgelse i henhold til artikel 12 i grundforordningen vedrørende importen af mikrobølgeovne med oprindelse i Republikken Korea.

B. VARE

(4) Den pågældende vare er mikrobølgeovne, der anvendes i husholdninger, og som i øjeblikket tariferes under KN-kode 8516 50 00. Denne KN-kode anføres blot til orientering og har ingen bindende virkning med hensyn til varens tarifering.

C. REGISTRERING

(5) For at indhente de oplysninger, der blev anset for nødvendige til undersøgelsen, sendte Kommissionen spørgeskemaer til de eksportører og importører, som den vidste, var berørt af sagen. I deres besvarelse af spørgeskemaerne fremlagde visse eksportører oplysninger om reviderede normale værdier som omhandlet i artikel 12, stk. 5, i grundforordningen.

(6) Efter at have modtaget besvarelserne af spørgeskemaerne modtog Kommissionen i april 1997 en anmodning i henhold til artikel 14, stk. 5, i grundforordningen fra EF-erhvervsgrenen om at gøre importen til Fællesskabet af mikrobølgeovne med oprindelse i Republikken Korea genstand for registrering.

(7) Anmodninger er baseret på det forhold, at undersøgelsen kunne indebære en revurdering af de normale værdier, og det derfor er nødvendigt at gøre importen til genstand for registrering, indtil resultatet af den genoptagne undersøgelse foreligger.

(8) Kommissionen har derfor konkluderet, at der foreligger tilstrækkelige grunde til at gøre importen af mikrobølgeovne med oprindelse i Republikken Korea til genstand for registrering i overensstemmelse med artikel 14, stk. 5, i grundforordningen for at sikre, at antidumpingforanstaltninger, som ændres i overensstemmelse hermed, kan anvendes efterfølgende på den pågældende import fra datoen for sådan registrering, hvis den fornyede undersøgelse skulle vise øget dumping. Det er ikke muligt på nuværende trin i undersøgelsen at anslå størrelsen af mulige fremtidige betalingsforpligtelser -

UDSTEDT FØLGENDE FORORDNING:

Artikel 1

Toldmyndighederne pålægges hermed i henhold til artikel 14, stk. 5, i forordning (EF) nr. 384/96 at tage de nødvendige skridt til at registrere importen til Fællesskabet af mikrobølgeovne henhørende under KN-kode 8516 50 00 med oprindelse i Republikken Korea. Registreringen ophører ni måneder efter datoen for denne forordnings ikrafttrædelse.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. juni 1997.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 317 af 6. 12. 1996, s. 1.

(3) EFT nr. L 2 af 4. 1. 1996, s. 1.

(4) EFT nr. C 19 af 18. 1. 1997, s. 3.